

**Š T A T Ú T**

**KOMISIÍ OBECNÉHO ZASTUPITEĽSTVA OBCE MELČICE-LIESKOVÉ**

 Obecné zastupiteľstvo v Melčiciach-Lieskovom na základe ust. § 11 ods. 4 písm. n/zák. SNR č. 369/1990 Zb. o obecnom zriadení v znení neskorších predpisov a Štatútu obce Melčice-Lieskové

s c h v a ľ u j e tento

**Š T A T Ú T**

**KOMISIÍ OBECNÉHO ZASTUPITEĽSTVA OBCE MELČICE-LIESKOVÉ**

**Článok 1**

# Úvodné ustanovenia

1/ Štatút komisií obecného zastupiteľstva v Melčiciach- Lieskovom sa vzťahuje na štruktúru, činnosť a rokovanie komisií zriadených na základe § 15 zák. SNR č. 369/1990 Zb. o obecnom zriadení v znení neskorších predpisov a Štatútu obce Melčice-Lieskové.

.

2/ Komisie obecného zastupiteľstva sú poradnými, iniciatívnymi a kontrolnými orgánmi obecného zastupiteľstva v Melčiciach-Lieskovom ( ďalej len „OcZ“). Komisie nemajú rozhodovaciu právomoc.

3/ Zložením sľubu novozvolených poslancov OcZ zanikajú všetky komisie zriadené v predchádzajúcom volebnom období.

**Článok 2**

**Komisie obecného zastupiteľstva**

1/ Komisie zriaďuje ako stále alebo dočasné poradné, iniciatívne a kontrolné orgány obecné zastupiteľstvo.

2/ Komisie sú zložené z poslancov obecného zastupiteľstva a obyvateľov obce zvolených obecným zastupiteľstvom z radov odborníkov.

3/ Obecné zastupiteľstvo volí predsedu komisie – ním je vždy poslanec obecného zastupiteľstva a členov komisií, a vymedzuje im úlohy podľa miestnych podmienok a potrieb.

4/ Obecné zastupiteľstvo môže na návrh predsedu príslušnej komisie OcZ alebo poslanca OcZ odvolať člena komisie OcZ.

5/ Obecné zastupiteľstvo môže na návrh poslancov odvolať predsedu komisie OcZ.

**Článok 3**

**Členstvo v komisiách**

1/ Funkcia člena komisie je dobrovoľná.

2/ Členstvo v komisiách obecného zastupiteľstva je vylúčené v týchto prípadoch:

* 1. ak dochádza alebo evidentne by mohlo dochádzať ku stretu záujmov obce a člena komisie,
	2. ak ide o osobu, ktorá spáchala úmyselný trestný čin,
	3. ak nespĺňa podmienku trvalého pobytu v obci.

2/ Funkcia člena komisie sa zásadne vykonáva bez prerušenia pracovného alebo obdobného pomeru.

3/ Člen komisie nesmie byť pre výkon svojej funkcie ukrátený na právach ani nárokoch vyplývajúcich z pracovného alebo obdobného pomeru. Obec uhrádza zamestnávateľom na požiadanie náhradu mzdy.

4/ Člen komisie môže dobrovoľne ukončiť svoju prácu v komisii na základe písomnej žiadosti podanej predsedovi komisie.

**Článok 4**

**Predseda komisie**

1/ Riadi a organizuje prácu komisie, zvoláva jej schôdze a riadi ich priebeh.

2/ Pripravuje program schôdze, zostavuje plán činnosti komisie.

3/ Organizuje spoluprácu komisie s ostatnými komisiami OcZ.

4/ Hodnotí činnosť komisie na poslednom zasadnutí komisie v kalendárnom roku.

5/ Zastupuje komisiu navonok.

**Článok 5**

**Tajomník komisie**

1/ Funkciu tajomníka vykonáva odborný zamestnanec obce alebo poslanec OcZ, ktorého na návrh predsedu komisie menuje starosta obce.

2/ Spoločne s predsedom komisie vypracúva návrh plánu činnosti komisie.

3/ Zabezpečuje prípravu programu schôdze komisie.

4/ Vedie písomné záznamy o schôdzkach komisie vrátane zápisnice a uznesení.

5/ Zabezpečuje administratívnu agendu súvisiacu s činnosťou komisie.

6/ Pokiaľ tajomník komisie nie je vymenovaný, úlohy zabezpečuje predseda komisie.

**Článok 6**

**Zasadnutie komisie obecného zastupiteľstva**

1/ Stále komisie obecného zastupiteľstva sa schádzajú podľa potreby.

2/ Komisia sa zvoláva písomnou pozvánkou s uvedením programu zasadnutia. Mimoriadne zasadnutia možno zvolať aj telefonicky.

3/ Komisia obecného zastupiteľstva je uznášaniaschopná, ak je prítomná nadpolovičná väčšina všetkých jej členov.

4/ Komisia svoje návrhy prijíma formou uznesení. Uznesenie je platné, ak zaň hlasovala nadpolovičná väčšina všetkých jej členov.

5/ Uznesenia jednotlivých komisií obecného zastupiteľstva majú pre orgány obce iba odporúčací charakter.

6/ Predseda komisie môže pozvať na zasadnutie komisie zamestnanca obce, alebo iného odborníka, podľa odbornej príslušnosti k prejednávanému programu.

**Článok 7**

**Zápisnica zo zasadnutia komisie**

1/ Zo zasadnutia komisie sa spisuje najneskôr do 3 dní od jej zasadnutia zápisnica, ktorá obsahuje všetky uznesenia komisie a podpisuje ju predseda a tajomník komisie.

2/ Zápisnica sa vyhotovuje v 2 rovnopisoch – 1x pre starostu obce a 1x pre obecný úrad. Kópiu zápisnice obdrží každý člen komisie.

**Článok 8**

**Stále komisie obecného zastupiteľstva**

1/ Obecné zastupiteľstvo v Melčiciach-Lieskovom má podľa uznesení č. 98/2022/OZ; č. 94/2022/OZ; č. 95/2022/OZ; č. 96/2022/OZ;, 97/2022/OZ z ustanovujúceho zasadnutia konaného dňa 10.12.2018 vytvorené tieto stále komisie:

1. Komisiu pre ochranu verejného záujmu
2. Komisiu finančnú
3. Komisiu výstavby, pôdohospodárstva a ŽP
4. Komisiu kultúry, školstva a športu
5. Komisiu sociálnu, bytovú a zdravotnú

2/ Zloženie a úlohy stálych komisií:

* 1. **KOMISIA NA OCHRANU VEREJNÉHO ZÁUJMU**

má počet členov určený podľa politického spektra strán zastúpených v obecnom zastupiteľstve, plus jedného nezávislého člena z radov poslancov.

***Trvalé úlohy:***

* Prijíma písomné oznámenia starostu obce podľa čl. 7 ods. 1 a čl. 8 ods. 5 zákona č. 357/2004 Z.z. .o ochrane verejného záujmu pri výkone funkcií verejných funkcionárov (ďalej len „zákon“). V prípade pochybností o ich úplnosti a pravdivosti má právo požadovať od dotknutých funkcionárov vysvetlenia.
* Podáva podnety na začatie konania podľa zákona č. 511/1992 Zb. na preskúmanie úplnosti a pravdivosti písomných oznámení.
* Sprístupňuje (poskytuje) informácie o prijatých písomných oznámeniach podľa čl. 7 ods. 1 zákona v rozsahu a spôsobom ustanovenom zákonom č. 211/2002 Z. z. o slobodnom prístupe k informáciám rešpektujúc limity ustanovené ústavným zákonom podľa čl. 7 ods. 7 až 9 zákona.
* Predkladá obecnému zastupiteľstvu návrhy na začatie konania vo veci ochrany verejného

 záujmu.

* Preskúmava podnety na začatie konania vo veci ochrany verejného záujmu, najmä či

 obsahujú náležitosti ustanovené ústavným zákonom v čl. 9 ods. 2 zákona a v prípade ich

 nesplnenia predkladá obecnému zastupiteľstvu návrhy na začatie konania vo veci

 ochrany verejného záujmu.

* Udeľuje výnimky podľa čl. 8 ods. 4 zákona starostovi obce do jedného roka od ukončenia funkcie zo zákazov uvedených v čl. 8 ods. 1 zákona.
* Kontroluje dodržiavanie zákona a príslušných ustanovení zákona o obecnom zriadení

funkcionármi obce (vrátane hlavného kontrolóra) a v prípade potreby predkladá príslušné návrhy obecnému zastupiteľstvu.

* Prerokováva podnety a žiadosti občanov v oblasti svojej činnosti a dáva k nim svoje

 stanoviská.

* Plní i ostatné úlohy uložené komisii uzneseniami OcZ.
	1. **KOMISIA FINANČNÁ**

má minimálne 3 členov, z toho 2 sú poslancami obecného zastupiteľstva.

***Trvalé úlohy:***

* Spracúva a predkladá stanoviská k materiálom pripraveným na rokovanie OcZ, predovšetkým k návrhu rozpočtu obce, k záverečnému účtu obce, k problematike miestnych daní a poplatkov, k návrhom na prijatie úveru alebo pôžičky obcou, emisii komunálnych obligácií obce, k hospodárskym výsledkom všetkých obecných organizácií, k priebežnému plneniu rozpočtu.
* Spracúva a predkladá stanoviská k návrhom na rozvoj drobného podnikania v obci, k riešeniu nedostatkov v oblasti podnikania, k návrhom vytvárania obecných organizácií.
* Prerokováva združovanie prostriedkov obce.
* Prerokováva a vyjadruje sa k prevodom hnuteľného a nehnuteľného majetku obce, k nákupu nehnuteľného majetku vo vlastníctva obce, vkladu majetku obce do obchodných spoločností, kontroluje jeho využívanie a navrhuje opatrenia.
* Vyjadruje sa k hospodáreniu a nakladaniu s majetkom obce.
* Vo svojej práci spolupracuje s podnikateľmi v obci.
* Vyjadruje sa k VZN obce týkajúcich sa nakladania s majetkom obce, resp. k iným dokumentom, majúcim dopad na rozpočet obce a kontroluje jeho dodržiavanie.
* Predkladá OcZ podnety a návrhy na riešenie problémov vo svojej pôsobnosti.
* Plní i ostatné úlohy uložené komisii uzneseniami OcZ.
* V potrebnom rozsahu spolupracuje s ostatnými komisiami OcZ.
	1. **KOMISIA VÝSTAVBY, PÔDOHOSPODÁRSTVA A  ŽIVOTNÉHO PROSTREDIA**

má minimálne 3 členov, z toho minimálne 2 sú poslanci obecného zastupiteľstva.

***Trvalé úlohy:***

* Spracúva a predkladá stanoviská ku koncepciám rozvoja obce, k návrhom záväzných stanovísk k investičným zámerom na území obce, k návrhom územného plánu zón obce zabezpečovaným územnoplánovacím podkladom, k návrhom investičných akcií z prostriedkov obce, k spôsobu realizácie výstavby, údržby a správy miestnych komunikácií, verejných priestranstiev, cintorínov a nehnuteľností, ktoré sú v majetku obce.
* Spracúva a predkladá stanoviská k návrhom organizácie dopravy na území obce, k návrhom organizácie statickej dopravy, k návrhom závažnejších dopravných úprav a dopravného značenia, k požiadavkám na záber a užívanie verejného priestranstva väčšieho a závažnejšieho rozsahu, k vyhradeniu parkovacích miest na území obce.
* Spracúva a predkladá stanoviská k návrhom na riešenie bytovej výstavby v obci,
* Prerokováva návrhy investičných akcií obce a dáva k nim svoje stanovisko.
* Zúčastňuje sa na kontrolných dňoch investičných akcií obce.
* Spracúva a predkladá stanoviská k všetkým dôležitým aktivitám a zámerom obce a v obci, ktoré ovplyvňujú životné prostredie, predovšetkým v oblasti odpadového a vodného hospodárstva, ochrany ovzdušia, starostlivosti o zeleň, ochranu prírody a krajiny, pamiatkovej starostlivosti.
* Predkladá OcZ podnety a návrhy na riešenie problémov nakladania s komunálnym odpadom, vrátane separovaného zberu odpadu, rekultivácie skládky odpadu, návrhy a podnety na využívanie miestnych prírodných zdrojov, návrhy k spôsobu údržby verejnej zelene a kultúrnych pamiatok obce.
* Prerokováva návrhy VZN, resp. materiály na úseku pôsobnosti komisie a dáva k ním stanoviská.
* Pripravuje podklady pre verejné obstarávanie v danej oblasti.
* Prerokováva podnety a žiadosti občanov v oblasti svojej činnosti a dáva k nim svoje stanoviská.
* Vykonáva kontrolu uplatňovania VZN obce v danej oblasti ochrany ovzdušia, odpadov, vôd, vodohospodárstva, ochrany zvierat, pôdohospodárstva, stavebného poriadku, dopravy a cestného hospodárstva, vyplývajúcich pre obec z príslušných právnych predpisov.
* Plní i ostatné úlohy uložené komisii uzneseniami OcZ.
* V potrebnom rozsahu spolupracuje s ostatnými komisiami OcZ.
	1. **KOMISIA KULTÚRY, ŠKOLSTVA A ŠPORTU**

má minimálne 3 členov, z toho minimálne 2 sú poslanci obecného zastupiteľstva.

***Trvalé úlohy:***

* Spracúva a predkladá stanoviská k návrhom koncepcií rozvoja obce v oblasti kultúrneho života, k návrhom významných investičných akcií kultúrnych ustanovizní v obci.
* Zabezpečuje úlohy redakčnej rady obecných novín.
* Kontroluje tvorbu a náplň obecnej kroniky.
* Uzneseniami sa vyjadruje k finančným príspevkom poskytovaným obcou na kultúrne aktivity, informačný systém obce, rozvoj médií ( informačné noviny obce, rozhlas a pod.)
* Prerokováva a vyjadruje sa k využívaniu kultúrnych zariadení obce.
* Koordinuje rokovania a vzájomnú činnosť s cirkvami na území obce.
* Prerokováva a vyjadruje sa k činnosti ZPOZ, aktívne sa podieľa na zabezpečení kultúrnych podujatí v obci.
* Vo svojej práci spolupracuje s organizáciami, inštitúciami a združeniami, ktorých činnosť je orientovaná na kultúrnu oblasť.
* Je poradným orgánom obecného zastupiteľstva, ktorý plní úlohy v oblasti označovania ulíc a iných verejných priestranstiev, pričom postupuje v súlade so Zákonom SNR č. 369/1990 Zb. o obecnom zriadení v platnom znení.
* Spracúva a predkladá stanoviská k návrhom rozvoja školstva, vzdelávania, k návrhom investičných akcií v oblasti školstva. Spracúva a predkladá stanoviská k finančným príspevkom poskytovaných obcou na výchovno-vzdelávacie aktivity.
* Vo svojej práci spolupracuje s radou školy a s organizáciami, ktorých činnosť je orientovaná na výchovu a vzdelávanie.
* Prerokováva návrhy koncepcie školstva na území obce, perspektívou rozvoja školstva, vyjadruje sa k zriaďovaniu a zrušovaniu škôl a školských zariadení
* Vyjadruje sa ku koncepcii investičného rozvoja školy a školského zariadenia.
* Vyjadruje sa k pedagogicko-organizačnému a materiálnemu zabezpečeniu výchovno- vzdelávacieho procesu školy a školského zariadenia, k návrhu na zriadenie tried so špeciálnym zameraním.
* Spracúva a predkladá stanoviská k návrhom rozvoja športu na území obce, k návrhom investičných akcií v oblasti športu, výstavby športovísk a areálov zdravia na území obce.
* Spracúva a predkladá stanoviská k finančným príspevkom poskytovaných obcou na športové aktivity a mládež.
* Vo svojej práci spolupracuje s obecnými organizáciami, inštitúciami a klubmi, ktorých činnosť je orientovaná na šport a využívanie voľného času.
* Prerokováva návrhy na realizáciu športu, využívanie športovísk na území obce, projekty v oblasti športu
* Predkladá OcZ podnety a návrhy na riešenie problémov vo svojej pôsobnosti.
* Vykonáva kontrolu dodržiavania VZN a ostatných noriem obce v oblasti svojej pôsobnosti.
* V potrebnom rozsahu spolupracuje s ostatnými komisiami OcZ.
* Plní i ostatné úlohy uložené komisii uzneseniami OcZ.
* Prerokováva podnety a žiadosti občanov v oblasti svojej činnosti a dáva k nim svoje stanoviská.
	1. **KOMISIA SOCIÁLNA, BYTOVÁ A  ZDRAVOTNÁ**

má minimálne 3 členov, z toho minimálne 2 sú poslanci obecného zastupiteľstva..

***Trvalé úlohy:***

* Spracúva a predkladá stanoviská k návrhom rozvoja obce v oblasti poskytovania zdravotníckych služieb, k návrhom dislokácie zdravotníckych zariadení na území obce, k poskytovaniu finančných príspevkov na účely rozvoja zdravotníctva, sociálnej oblasti a charity.
* Spracúva a predkladá stanoviská k návrhom koncepcií rozvoja obce v oblasti sociálnej starostlivosti o obyvateľov, k návrhom zriaďovania a zrušenia sociálnej starostlivosti na území obce.
* Vyjadruje sa k zriadeniu sociálnych zariadení v obci.
* Kontroluje plnenie rozpočtu obce pre danú oblasť.
* Prerokúva návrhy VZN, resp. iných materiálov vo svojej pôsobnosti.
* Vo svojej práci spolupracuje so záujmovými združeniami obyvateľov obce, organizáciami a nadáciami orientujúcimi sa na zdravotnícku, charitatívnu a sociálnu činnosť.
* Predkladá OcZ podnety a návrhy na riešenie problémov vo svojej pôsobnosti.
* Iniciatívne plní kontrolnú funkciu v oblasti využívania obecných bytov, prehodnocuje žiadosti o pridelenie nájomných bytov.
* Plní i ostatné úlohy uložené komisii uzneseniami OcZ.
* V potrebnom rozsahu spolupracuje s ostatnými komisiami OcZ.

 **Článok 9**

**Spoločné a záverečné ustanovenia**

1/ Tento štatút komisií obecného zastupiteľstva sa nevzťahuje na činnosť a rokovanie komisií, ktoré obec vytvorí a zriadi v súlade s osobitnou právnou úpravou.

2/ Zmeny a doplnky tohto štatútu schvaľuje Obecné zastupiteľstvo v Melčiciach-Lieskovom.

3/ Tento Štatút komisií Obecného zastupiteľstva obce Melčice-Lieskové bol schválený Obecným zastupiteľstvom v Melčiciach-Lieskovom dňa 13. 12. 2022 uznesením č. 116/2022/OZ

4/ Tento štatút nadobúda účinnosť dňom schválenia Obecným zastupiteľstvom obce Melčice-Lieskové a jeho platnosť končí zložením sľubu novozvolených poslancov obecného zastupiteľstva pre nasledujúce funkčné obdobie.

V Melčiciach-Lieskovom dňa 14. 12. 2022

Mgr. Katarína Remencová

 starostka obce

**Návrh**

**na obsadenie člena komisie .....................................................................**

**Obecné zastupiteľstvo v Melčiciach-Lieskovom**

Navrhovateľ:

.................................................................................................................................

Meno a priezvisko uchádzača, príp. titul

.................................................................................................................................

Trvalý pobyt uchádzača

.................................................................................................................................

Súčasné zamestnanie, povolanie

.................................................................................................................................

Vek ...............................

Súhlasím so svojim členstvom v komisii ....................................................................... Obecného zastupiteľstva v Melčiciach-Lieskovom..

V Melčiciach-Lieskovom dňa ........................................

............................................. .........................................

podpis navrhovateľa podpis uchádzača